Proiectul de buget al Capitalei pentru anul 2024 a fost respins, miercuri, pentru a doua oară, de Consiliul General al Municipiului Bucureşti (CGMB).
Acesta a întrunit doar 19 voturi "pentru", patru "împotrivă" şi 17 abţineri. Voturile "pentru" au fost însă insuficiente în vederea adoptării proiectului.
"Am spus data trecută, sunt nişte sume de bani pe care municipiul cu certitudine le va accesa în cursul anului 2024 şi pe care în acest moment nu le-am putut trece în buget", a explicat primarul general, Nicuşor Dan.
Consilierul PSD Valeriu-Nicolae Şuhan a susţinut că, "de fapt, unul dintre scopurile acestui buget este de a ascunde datoriile pe care Primăria Municipiului Bucureşti le are".